Da den dansk-kurdiske forfatter Sara Omar sidste år udgav sin debutroman 'Dødevaskeren' skabte det ikke bare debat om kvindesynet i islam, men også trusler mod forfatteren.

Så meget, at Sara Omar i dag er under politibeskyttelse på grund af bogen.

- En dødevasker er en kvinde, der tager sig af ligene af de kvinder, som er blevet dræbt i ærens navn. De kvinder som vælger at være frie, som forelsker sig og tør råbe op og sige, at de er blevet skabt på lige fod med en mand, siger Sara Omar om dødevaskerne – de kvinder, som har lagt titel til Sara Omars debutroman.

Sara Omar er aktuel i den nye sæson af DR-programmet ’Vild med bøger’, hvor hun fortæller om sin roman ’Dødevaskeren’, der udkom i november og som har ligget på bestsellerlisten lige siden.

Sara Omar er selv født og opvokset i irakisk Kurdistan, som hun måtte flygte fra på grund af krig. Da hun kom til Danmark i 2001, var hun 15 år.

- Det var en befrielse at skrive 'Dødevaskeren'. Det har været et terapeutisk forløb for mig men også en tid, hvor jeg var ved at give op, fordi alt andet var ubetydeligt. 'Dødevaskeren' har været med til at redde mit liv. Jeg har skrevet 'Dødevaskeren' for at være et menneske frem for en skygge.

- 'Dødevaskeren' er ikke kun min smerte. Det er rigtig manges smerte, siger Sara Omar.

Det har været et terapeutisk forløb for mig men også en tid, hvor jeg var ved at give op, fordi alt andet var ubetydeligt. Sara Omar, forfatter

Skrev roman under indlæggelse

’Dødevaskeren’ foregår skiftevis i irakiske Kurdistan og på Skejby Hospital i Aarhus. I Kurdistan følger man den nyfødte pige Frmesk, hvis far ville have foretrukket en søn. Oven i købet bliver Frmesk født næsten skaldet og med en lille hvid tot hår, som vækker frygt for, at hun er forbandet. 30 år senere er Frmesk indlagt på Skejby Hospital med mareridt om sin barndom.

Ligesom sin romanfigur har Sara Omar tilbragt flere år på hospitalet og har gennemgået flere store operationer som følge af den hårde behandling, hun har været udsat for det meste af sit liv.

- Min bog er inspireret af virkeligheden. Den virkelighed er ikke kun min, men tilhører mange andre skæbner. Jeg har skrevet en stor del af 'Dødevaskeren', mens jeg selv var indlagt, siger Sara Omar.

Sara Omar har overlevet flere selvmordsforsøg og er i dag overbevist om, at hun skal bruge resten af sit liv på at forandre verden og tale undertrykte kvinder og børns sag.

- Det har beriget min verden at udtrykke mig kunstnerisk som forfatter. Men også at finde ud af hvor stor betydning ord har, når man bruger dem rigtigt, siger Sara Omar.